URB[anus] episcopus, servus servorum Dei, dilecto filio Jerentoni Divionensi abbati, salutem et apostolicam benedictionem. Quanvis ad ęternum sufficere debeat monimentum quod Arvernis in auditu omnium generale sanxit concilium, ne quid tamen perfectionis in hac parte paci desit monastice, [380, 381 et 385] donum quod tibi per manum nostram factum est ab fratre et coepiscopo nostro Odone* venerabili Baiocensium presule, nos iterum ea qua possumus auctoritate tibi successoribusque tuis inviolabile concedimus, manus proprię subscriptione confirmamus, sigilli nostri suppositione roboramus: monasterium videlicet sancti Vigoris cum decimis et appendiciis suis, cum presbitero et universis consuetudinibus suis, cum medietate totius villę et omnium ad eandem villam pertinentium, tam in territorio et hominibus quam in ceteris quibuslibet reditibus, cum medietate mercati annualis quod fit ibi kalendis novembris, et quicquid ad ecclesiam pertinebat quę in eodem loco prius erat; quatuor etiam burgenses cum terris et consuetudinibus suis, et ad portum piscatores cum terra in qua manent, et navi sua, et consuetudinibus ejus; ecclesiam et plenam decimam de tota Chricavilla, cum terra et omnibus quę ad ecclesiam pertinent; et ecclesiam de Tor, et de Crulleio, et ecclesiam de Olferes, et de Colgrino cum plenis decimis et terris quę ad ipsas ecclesias pertinent, cum presbiteris et eorum terris et universis consuetudinibus suis. Hęc omnia tibi confirmamus in possessionem et tuę ecclesię, ea ipsa libertate qua eas visus est idem episcopus possedisse, salva dumtaxat reverentia et obedientia debita sibi et matrici ecclesię. Sepulturam etiam pontificum et canonicorum Baiocensium, juxta quod ejusdem pontificis continet decretum, decernimus et nos ibi fieri in perpetuum, nec unquam locus ipse divellatur a tua vel successorum tuorum potestate, nec si contigerit ibi abbatiam fore. Quicquid etiam eidem loco indulgentia principum est vel erit collatum, auctoritatis nostrę munimine fiat roboratum, videlicet plenaria libertas et omnium consuetudinum immunitas, ita ut qui se vel terram suam sancto Benigno et sancto Vigori tradiderit ab omni curię servitio liber existat. Confirmamus etiam tibi cotidiana quatuor asinorum onera de viridi ligno in nemore Verneio. Si qua sane ecclesiastica secularisve persona contra hanc nostrę constitutionis paginam temere venire temptaverit, a sacratissimo corpore et sanguine domini nostri Jhesu Xpisti aliena fiat; et, nisi resipuerit, in extremo examine districtę ultioni subjaceat. Data Laterani, pridie idus martii, anno ab incarnatione Domini .M°.XCVIII., indictione .VI., biennio post Arvernense concilium. Ego Urbanus ecclesię catholicę episcopus subscripsi +